**ЗАКОН**

**О ИЗМЈЕНИ ЗАКОНА О ЗАДУЖИВАЊУ, ДУГУ И ГАРАНЦИЈАМА**

**РЕПУБЛИКЕ СРПСКЕ**

Члан 1.

У Закону о задуживању, дугу и гаранцијама Републике Српске („Службени гласник Републике Српске“, бр. 71/12, 52/14, 114/17 и 131/20) члан 17. мијења се и гласи:

„(1) Народна скупштина Републике Српске (у даљем тексту: Народна скупштина), на приједлог Владе, одлучује о укупном краткорочном и дугорочном задуживању које може настати у току фискалне године, као и о његовој намјени, а појединачне одлуке о задужењу до одобрених износа доноси Влада, осим у случају из става 3. овог члана.

(2) Одлука Владе из става 1. овог члана садржи:

а) намјену и врсту задужења,

б) максимални износ главнице задужења,

в) максималну камату и трошкове задужења,

г) доспијеће и услове отплате главнице, камате и других трошкова,

д) коефицијент стања дуга у вези са ограничењима из члана 15. овог закона,

ђ) крајње кориснике средстава.

(3) Народна скупштина доноси одлуку о одобравању капиталне инвестиције, као и о максималном износу задужења за финансирање те инвестиције.

(4) Министарство финансија, у сарадњи са ресорним министарствима, припрема приједлог одлуке о задуживању из става 3. овог члана, који разматра Влада и доставља га Народној скупштини на усвајање.

(5) Одлука из става 3. овог члана садржи елементе из става 2. овог члана.

(6) Након доношења одлуке о задужењу Републике Српске у складу са овим чланом, министар финансија овлашћен је да потпише кредитни или пројектни споразум или уговор, односно одлуку и уговоре о емисији хартија од вриједности.

(7) Министарство финансија доставља извјештај о задужењу Влади и Народној скупштини у складу са прописима који уређују буџетски систем Републике Српске.“

Члан 2.

Овај закон ступа на снагу наредног дана од дана објављивања у „Службеном гласнику Републике Српске“.

Број: 02/1-021-287/21 ПРЕДСЈЕДНИК

Датум: 30. марта 2021.године НАРОДНЕ СКУПШТИНЕ

Недељко Чубриловић